Alertă alimentară de la ANSVSA! Nu mai consumaţi acest produs, returnaţi-l imediat în magazine
Alertă alimentară în magazinele Lidl. Toţi clienţii trebuie să fie atenţi la acest produs şi să nu îl mai consume.
Atenţionare este valabilă pentru România şi a fost postată pe site-ul ANSVSA (Autoritatea Națională Sanitară Veterinară și pentru Siguranța Alimentelor).
Totul a plecat de la producătorul Molkerei Gropper GmbH & Co. KG, care a rechemat din magazine produsul Solevita Smoothie Red Genius, 250 ml, sortimentul cu rodie si aronia. Este vorba despre produsul cu data de expirare 12 martie 2024.
Potrivit mesajului postat de ANSVSA, această băutură conține suc de aronia, care este contaminat cu patulină. Patulina (micotoxina) este o substanță produsă de mucegaiuri. Ea dăunează sănătății, iar printre efectele ce pot fi observate se numără greață, vărsături și indigestie.
Clienţii au fost avertizaţi să NU consume, sub nicio formă, acest produs.
Cei de la Lidl România au luat act rapid de această rechemare de produs şi au retras respectivul produs Solevita Smoothie Red Genius de la raft.
Pentru cei care l-au cumpărat deja, el poate fi returnat în orice magazin Lidl. Vor primi contravaloare produsului, chiar şi în cazul în care nu mai au bonul fiscal.
"Numai produsul "Solevita Smoothie Red Genius, 250 ml" sortimentul cu fructe roșii cu data de expirare 12.03.2024 este afectat de retragerea producătorului Molkerei Gropper GmbH & Co. KG.
Alte produse ale producătorului Molkerei Gropper GmbH & Co. KG vândute de Lidl România nu sunt afectate de rechemare", se mai arată în mesajul ANSVSA.
Au fost probleme şi cu biscuiţii Grandino de la Lidl
Nu este singura rechemare de produs care a vizat recent magazinele Lidl din România.
Pe data de 21 februarie, ANSVSA a transmis o atenţionare privind produsul "Grandino Biscuiți din aluat fraged, cu 20% ciocolată cu lapte, 12% ciocolată neagră și 6% ciocolată albă 200g".
Oostherhout, firma producătoare olandeză Banketbakkerij Merba B.V., a retras atunci de pe piață produsul "Grandino Biscuiți din aluat fraged, cu 20% ciocolată cu lapte, 12% ,ciocolată neagră și 6% ciocolată albă 200g", cu termenul de valabilitate 12.12.2024.
În cazul produsului vizat, nu se poate exclude faptul că acesta poate să conțină corpuri străine metalice. Ca urmare a posibilului pericol de rănire, clienții trebuie să aibă obligatoriu în vedere, cu ocazia consumării acestuia, retragerea de pe piață și să nu consume în niciun caz produsul afectat.
Produsul afectat a fost vândut în magazinele Lidl din România. Din motive ce țin de siguranța consumatorului, Lidl România a reacționat fără întârziere și a scos produsul de la vânzare.
Produsul poate fi returnat în toate magazinele Lidl. Contravaloarea acestuia va fi restituită, fără a fi necesară prezentarea bonului fiscal, transmitea ANSVSA la acel moment.
Această retragere de pe piață vizează exclusiv produsul "Grandino Biscuiți din aluat fraged, cu 20% ciocolată cu lapte, 12% ,ciocolată neagră și 6% ciocolată albă 200g" cu termenul de valabilitate 12.12.2024 de la producătorul Merba B.V. Alte produse vândute de Lidl România, inclusiv alte produse de la producătorul Merba B.V. nu sunt afectate de această retragere de pe piață.